Author: MŽP
Last saved by: jost

(N á v r h)

o d ô v o d n e n i e

k návrhu vyhlášky, ktorou sa mení a dopĺňa vyhláška Ministerstva životného prostredia Slovenskej republiky č. 489/2002 Z. z., ktorou sa vykonávajú niektoré ustanovenia zákona o prevencii závažných priemyselných havárií a o zmene a doplnení niektorých zákonov
___________________________________________________________________________

I.  Všeobecná časť

	Návrh tejto vyhlášky sa predkladá do legislatívneho procesu v nadväznosti na prípravu zákona, ktorým sa mení a dopĺňa zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení zákona č. 525/2004 Z. z. (ďalej len „návrh zákona“). Dôvodmi na vypracovanie návrhu zákona i tejto vyhlášky sú:
a)	transpozícia smernice Európskeho parlamentu a Rady 2003/105/ES, ktorou sa mení a dopĺňa smernica Rady 96/82/ES o kontrole nebezpečenstiev veľkých havárií zahŕňajúcich nebezpečné látky (novela tzv. smernice Seveso II),
b)	premietnutie niektorých skúseností a požiadaviek, ktoré vyplynuli z viac ako dvojročného uplatňovania zákona č. 261/2002 Z. z. i vyhlášky č. 489/2002 Z. z. v praxi.

Touto vyhláškou sa transponujú niektoré podrobnosti z cit. smernice spadajúce do predmetu právnej úpravy vyhlášky č. 489/2002 Z. z., ktoré neboli zapracované do návrhu zákona.

Doložka finančných, ekonomických a environmentálnych vplyvov a vplyvov na zamestnanosť a tvorbu pracovných miest

	Zo zavedenia právnej úpravy podľa tejto vyhlášky nevyplývajú žiadne osobitné finančné, ekonomické a environmentálne vplyvy, ani vplyvy na zamestnanosť a tvorbu pracovných miest.

Doložka zlučiteľnosti
návrhu vyhlášky
s právom Európskych spoločenstiev a právom Európskej únie

1. Navrhovateľ vyhlášky: Ministerstvo životného prostredia Slovenskej republiky

2. Názov návrhu vyhlášky: vyhláška, ktorou sa mení a dopĺňa vyhláška Ministerstva životného prostredia Slovenskej republiky č. 489/2002 Z. z., ktorou sa vykonávajú niektoré ustanovenia zákona o prevencii závažných priemyselných havárií a o zmene a doplnení niektorých zákonov

3. Záväzky Slovenskej republiky vo vzťahu k Európskym spoločenstvám a k Európskej únii:
a)	návrh vyhlášky svojou problematikou patrí medzi prioritné oblasti aproximácie práva z hľadiska Európskej dohody o pridružení, Národného programu pre prijatie acquis communuataire, Partnerstva pre vstup, Bielej knihy a screeningu
b)	Slovenská republika nemá v tejto oblasti žiadne negociačné požiadavky

4. Problematika návrhu vyhlášky je upravená
	a) v práve Európskej únie 
- v čl. 2 Zmluvy o EÚ v amsterdamskom znení (ďalej len „Zmluva“), ktorý ustanovuje  ako jednu z úloh EÚ trvalo udržateľný rozvoj
- v čl. 174 a 175 Zmluvy, ktoré upravujú politiku Spoločenstva v oblasti životného prostredia vrátane ochrany zdravia ľudí
b) v práve Európskych spoločenstiev 
- v smernici Európskeho parlamentu a Rady 2003/105/ES, ktorou sa mení a dopĺňa    smernica Rady 96/82/ES o kontrole nebezpečenstiev veľkých havárií s prítomnosťou nebezpečných látok 

5. Stupeň zlučiteľnosti návrhu vyhlášky s právom Európskych spoločenstiev a právom Európskej únie:  úplná

6. Gestor: Ministerstvo životného prostredia Slovenskej republiky

7. Účasť cudzích expertov: bez účasti zahraničných expertov

II.  Osobitná časť

K čl. I
K bodom 1, 2, 7, 9 a 14
	Ide o legislatívno-technickú úpravu odkazov s ohľadom na zmenu číslovania príslušných ustanovení zákona č. 261/2002 Z. z. (na ktoré sa vyhláška č. 489/2002 Z. z. odvoláva) v nadväznosti na jeho novelizáciu návrhom zákona.

K bodu 3
	V nadväznosti na bod 12 písm. a) smernice Európskeho parlamentu a Rady č. 2003/105/ES sa aj v tejto vyhláške zdôrazňuje potreba zapojiť do vypracúvania programu prevencie závažných priemyselných havárií (ďalej len „program“) v primeranom rozsahu aj zamestnancov iných podnikateľov, ktorí vykonávajú s vedomím prevádzkovateľa práce v podniku, na označenie ktorých sa zavádza legislatívna skratka „cudzí podnikateľ“ – obdobne ako je tomu vo vyhláške č. 490/2002 Z. z..

K bodom 4 a 5
	V nadväznosti na novelu Prílohy III smernice Seveso II [bod 12 písm. b) smernice 2003/105/ES] sa bodmi 5 a 6 upresňujú náležitosti bezpečnostného riadiaceho systému (v oblasti havarijného plánovania), ktorý sú povinní zaviesť prevádzkovatelia podnikov kategórie B na zabezpečenie plnenia programu.
	Zdôrazňuje sa tiež potreba primeraného zapojenia do tohto systému aj zamestnancov cudzích podnikateľov.

K bodu 6
	Ide o legislatívno-technickú úpravu v nadväznosti na zavedenie legislatívnej skratky „cudzí podnikateľ“ v bode 3 vyššie.

K bodu 8
Ide o upresnenie a väčšiu adekvátnosť a adresnosť informácie pre verejnosť poskytovanú predovšetkým dotknutej verejnosti podľa § 22 zákona č. 261/2002 Z. z. Najmä pri rozľahlejších chemických podnikoch s viacerými druhmi technológií, prítomných vybraných nebezpečných látok a pod. dochádza k rôznemu druhu a rozsahu ohrozenia jednotlivých skupín verejnosti, objektov a priestorov všeobecného záujmu atď. V takýchto prípadoch je preto potrebné informáciu pre dotknutú verejnosť v primeranom rozsahu bližšie špecifikovať pre tieto jednotlivé skupiny, objekty, priestory, druhy závažných priemyselných havárií a pod.
	Preto sa obdobné upresnenie zavádza smernicou Európskeho parlamentu a Rady č. 2003/105/ES aj do smernice Seveso II.

K bodom 10 a 17
	V týchto bodoch sa upresňuje odkaz na vzor prvotného hlásenia o závažnej priemyselnej havárii v § 22 vyhlášky (tzv. krátka správa) vrátane upresnenia členenia prílohy č. 5.

K bodom 11 a 18
	V týchto bodoch sa upresňuje odkaz na vzor písomnej správy o príčinách a následkoch závažnej priemyselnej havárie a o prijatých opatreniach (tzv. dlhá správa) v § 23 vyhlášky vrátane upresnenia členenia príslušnej časti prílohy č. 5 v prípadoch, ak následky závažnej priemyselnej havárie nespĺňajú rozsah (kritériá) podľa prílohy č. 2 zákona č. 261/2002 Z. z. 

K bodom 12 a 19
	V týchto bodoch sa upresňuje odkaz na vzor písomnej správy o príčinách a následkoch závažnej priemyselnej havárie a o prijatých opatreniach (tzv. dlhá správa) v § 23 vyhlášky vrátane upresnenia členenia príslušnej časti prílohy č. 5 v prípadoch, ak následky závažnej priemyselnej havárie spĺňajú rozsah (kritériá) podľa prílohy č. 2 zákona č. 261/2002 Z. z. 

K bodu 13
	Ide o legislatívno-technickú úpravu odkazu s ohľadom na zmenu číslovania odsekov v § 23 vyhlášky.

K bodu 15
	Ide o drobnú gramatickú – formulačnú úpravu pôvodného ustanovenia novelizovanej vyhlášky.

K bodu 16
	V nadväznosti na bod 3 vyššie týkajúci zapájania zamestnancov cudzieho podnikateľa do vypracúvania programu prevencie závažných priemyselných havárií sa logicky rozširuje aj príslušná časť prílohy č. 2 (týkajúca sa identifikácie potrieb kvalifikácie, školenia a výcviku) aj na zamestnancov cudzieho podnikateľa.

K bodu 20
	V tomto bode sa upresňuje názov príslušných orgánov miestnej štátnej správy vo vyhláške tak, aby bol v súlade so zákonom č. 261/2002 Z. z. v znení zákona č. 525/2003 Z. z.

K čl. II

	Nadobudnutie účinnosti tejto vyhlášky sa predpokladá súčasne s nadobudnutím účinnosti návrhu zákona, t.j. 1. júla 2005.